Parys, Vrystaat: Trok eindig tussen antieke ware | Netwerk24
Parys, Vrystaat: Trok eindig tussen antieke ware
Deur Alet van der Walt 14 Mei 2021 14:35
Dit was net ná 01:00 Vrydag toe 'n vragmotorbestuurder die R59 in Parys byster raak en in die hoek van 'n antiekwinkel vasploeg.
Gideon Pienaar van Pine's Antiques sê in die bykans 50 jaar sedert sy oupa die winkel geopen het, is dit die eerste keer dat so iets hulle tref.
Pine's Antiques is geleë op 'n skerp hoek in Breëstraat, soos die R59 bekend staan waar dit deur die dorp loop.
Pienaar sê die vragmotor het uit Sasolburg se rigting gekom en om die een of ander rede "die slap draai na links" gesny en die hoek van die winkel getref.
Gewoonlik maak padgebruikers uit die ander rigting die fout en tref dan winkels oorkant die pad, sê hy.
Die hoek is nou 'n gapende gat, maar Pienaar sê daar is gelukkig nie baie ander skade nie. Die gebou het 'n staalstruktuur en hy glo nie daar is verdere strukturele skade nie.
Hulle het waardevolle artikels uit die winkel verwyder en 'n veiligheidswag pas die winkel sedert die ongeluk op.
Personeel was reeds Vrydagoggend besig om opruimingswerk te doen.
Brig. Motantsi Makhele, polisiewoordvoerder, sê die vragmotorbestuurder is met ernstige beserings in die hospitaal opgeneem.
Só lyk die vooraansig van Pine's Antiques nadat 'n vragmotor dit Vrydagoggend getref het. Foto: Liezl Scheepers, Parys Gazette
Pine's Antiques in Breëstraat, Parys, nadat 'n vragmotor Vrydag in die vroeë oggendure daarin vasgeploeg het. Foto: Liezl Scheepers, Parys Gazette